Maailman kaunein sana
Tahdotko nähdä
 ihmeen kauniin kuvan,
 äiti ja lapsi kun istuvat
 portailla tuvan.

 Mitäpä lapsen
 äidille kuiskaavan luulet,
 noin kun on kirkas katse
 ja hymyssä huulet?

 Oi, hän oppinut
 yhden sanan on vasta,
 sitä ei lakkaa kyyhkynen
 kujertamasta.

 Sanaan siihen
 liittyy kaikki, mi hyvää,
 kaikki mi maassa on kaunista,
 tunnetta syvää.

 Äiti, oi, äiti,
 maailman kaunein sana –
 se sointuu kuin ihana sävel
 lapsen lausumana.

Pieni Joulupukki, 1937.

Immi Hellén